
A fertőző tőkeelhalásban szerepet játszó gombák izolálása és azonosítása hagyományos és molekuláris biológiai módszerekkel a Tokaj-hegyaljai borvidéken

A szőlő tőkeelhalása napjainkban a szőlőültetvények egyik legsúlyosabb betegsége világszerte, mely a magyarországi szőlőkben is megtalálható. A magyarországi borvidékeken a tőkeelhalás kialakításában szerepet játszó kórokozók előfordulásáról nagyon kevés adat áll rendelkezésre, a tokaji borvidéken pedig nincsenek ismereteink arról, hogy jelenleg milyen kórokozók találhatóak meg az ültetvényekben.
Kutatómunkánk során célul tűztük ki a tokaji borvidéken észlelt fertőző tőkeelhalás helyzetének felmérését a helyi szakemberek segítségével, továbbá a beteg tőkékből izolálható kórokozók morfológiai és genetikai alapon történő azonosítását.
Többféle gombát sikerült azonosítani a vizsgált, elhalt és beteg tőkékből. Az izolátumokból döntő többségében a Botryosphaeriaceae családba tartozó Diplodia seriata patogén (teleomorf: Botryosphaeria obtusa) volt kimutatható a tenyészetek morfológiai és az rDNS régió molekuláris azonosítása alapján. Sikerült izolálnunk Phomopsis sp. (Diaporthe sp.) fajokat is, melyek szintén patogénként vesznek részt a betegség kialakításában. A fás szövetekből endofita gombákat is azonosítottunk: Alternaria sp., Epicoccum nigrum, Gibberella zeae (anamorf: Fusarium graminearum), Mucor ramosissimus, Phoma sp. fajokat.
KÖSZÖNETNYÍLVÁNÍTÁS
A kutatás az Európai Unió és Magyarország támogatásával a TÁMOP 4.2.4.A/2-11-1-2012-0001 azonosító számú „Nemzeti Kiválóság Program – Hazai hallgatói, illetve kutatói személyi támogatást biztosító rendszer kidolgozása és működtetése konvergencia program” című kiemelt projekt keretei között valósult meg. A publikáció elkészítését a TÁMOP-4.2.2/B-10/1-2010-0024 számú, valamint a TÁMOP-4.2.1/B-09/1/KONV-2010-0007 számú projekt is támogatta. Sándor Erzsébet munkáját a Debreceni Egyetem belső kutatási pályázata támogatta. A kutatások a COST FA1303 keretében zajlottak.




